וכל טוב אדוניו צירו: רע"ס קלער' וראז' פירשו כנותן טעם לפי שהעבד היה שליט בכל נכסי אדוניו, והנכון כדברי הרמב"ן שהוא כמשמעו, כל הטוב והמעולה ממה שלאדוניו, כמו וילך חזאל לקראתו ויקח מנחה בידו וכל טוב דמשק (מ"ב ח' ט'), כי אמנם לא מצאנו מילת "טוב" להורות על הקנינים והרכוש בכלל (bona) (כמו שתהיה הכוונה לפירוש רע"ס) אלא על המשובח והיקר; וקרוב ענינה למילת חלב, כמו ואתנה לכם את טוב ארץ מצרים ואכלו את חלב הארץ (למטה מ"ה, י"ח) טוב הארץ תאכלו (ישעיה א' י"ט).